Den 21. maj løber Kronprins Frederik igennem Aalborg til Royal Run, og du kan tilmelde dig løbet længere nede i artiklen.

Det er efterhånden ved at være tid til at finde de rette sko frem og trække i løbetights'ene. Den 21. maj løber Kronprins Frederik igennem Aalborg til Royal Run, og du har mulighed for at løbe sammen med ham. Her i artiklen har vi samlet al den praktiske information omkring Royal Run samt et link til tilmeldingsblanketten nederst i artiklen, så du kan komme med på ruten. Flere kategorier Royal Run finder sted den 21. maj, og du kan vælge mellem to forskellige distancer. Kronsprinsen selv løber i One mile-kategorien, hvilket svarer til en rute på 1,609 kilometer. Har du lyst til at prøve kræfter med et klassisk 10-kilometer løb i stedet, så er der også mulighed for det. Hvis du vælger at løbe One mile-ruten sammen med Kronprinsen, kan du vælge mellem de følgende tre underkategorier. Motions-mile : Motions-milen inddeles i startgrupper: One mile for de rigtig hurtige løbere, One mile for motionsløberne, One mile for kørestolsbrugere, synshandicappede og lignende og One mile for dem, der gerne vil gå ruten. Familie-mile : Familie-milen er for hele familien 0-100 år. Her kan du løbe sammen med din søster, svoger, tante, nevø, farfar, mor og far. Børne-mile : Børne-milen er for alle børn op til 14 år, som kan løbe One mile-distancen alene uden ledsager. One mile-ruten starter ved overgangen mellem Slotspladsen og Nyhavnsgade ved Utzon Centret i Aalborg og slutter på Nyhavnsgade mellem First Hotel og Friis Indkøbscenter. Det koster 250 kroner at deltage i 10-kilometer løbet, og det koster 75 kroner at deltage i One mile-distancen. Med i prisen får man, i begge kategorier, væske og forplejning, en medalje og en Royal Run t-shirt. Aalborg er det eneste sted i Nordjylland, man kan deltage til Royal Run, men der er også Royal Run i Aarhus, Esbjerg, Odense og København. Du skal have klædt om til løbeturen, inden du tager ud på ruten, for der er ingen omklædningsfaciliteter i byen. Der er en tidsgrænse på 10-kilometer ruten på to timer netto (fra man passerer startstregen, og til man er i mål). Selve tilmelding til løbet foregår på linket her.